Rue de Prague 1
Huoneisto on kahdessa tasossa Haussman- tyylisen talon 4.-5. kerroksessa. Jälkeenpäin rakennettu pikkuruinen (kantokyky max 230kg) hissi vie osan porraskäytävästä. Hissiin mahtuu yksi henkilö ja matkatavarat tai kolme henkeä ilman tavaroita. Huoneiston ikkunat ja ranskalaiset parvekkeet antavat itään. Kevätaurinko paistaa sisään lempeästi, mutta ei kuumenna huoneistoa. Pienestä keittiöstä löytyy kotikeittiön varustelu sekä astiastot, joten ruoanlaitto onnistuu, jos siihen haluaa Pariisissa aikaa käyttää. Kylpyhuone on pieni ja tehokas. WiFi toimii moitteetta. TV:ssä on enemmän kanavia kuin monessa hotellissa, kaikki kuitenkin ranskankielisiä. Sängyt ovat mukavat ja makuuhuoneet viihtyisät. Liikenteen melu ei kuulu sisälle lainkaan ja naapurustokin on hiljainen. Asunto on erinomaisen viihtyisä, toimiva, viehättävä ja kaunis, pienetkin tilat on käytetty kekseliäästi ja sisustettu mielikuvituksella kodiksi.
Lähellä on kauppahalli Aligre Market, josta saa kaikki ruokatarvikkeet, lisäksi pieniä ruokakauppoja, kahviloita ja ravintoloita joka makuun. Vilkas Gare de Lyon juna- ja metroasema on alle 10 minuutin kävelymatkan päässä. Monet nähtävyydet ovat kävelymatkan päässä.
Vegaaniravintola Vegé’Saveurs – 29 Rue De Charenton, 7 min kävelymatkan päässä on edullinen ja kokeilemisen arvoinen kiinalainen ravintola. Samalta kadulta löytyy useita itämaisia ravintoloita.
Emäntä Pascale hoitaa viestinnän tehokkaasti ja mutkattomasti. Rue de Prague 1 on erinomainen valinta Pariisissa lomailuun ja voittaa kaikki hotellit, jos asuu mieluummin kodinomaisesti.